Blå Kors Norge

Blå Kors Norge er en ideell organisasjon som arbeider med forebyggende tiltak, spesielt rettet mot barn og unge, samt behandling og oppfølging etter behandling.

Blå Kors eier og driver 54 virksomheter fordelt over store deler av landet. Det drives behandlingsinstitusjoner, poliklinisk virksomhet, arbeid for barn og unge, videregående skoler, arbeidstrening, gatenære tiltak, boligsentre, lokale stiftelser og foreninger med mer.

Per 2019 hadde organisasjonen rundt  ansatte,  aktive frivillige tidgivere og  medlemmer.

Blå Kors er også en paraplyorganisasjon på rusfeltet for 16 medlemsorganisasjoner. Blå Kors Norge er del av International Blue Cross, som teller rundt 40 medlemsorganisasjoner.

Organisasjonen baserer sin virksomhet på diakonalt arbeid.

Bakgrunn 
Blå Kors ble stiftet 2. mars 1906 av prest og bymisjonær Ole Theodor Moe, som var inspirert av Blå Kors-arbeidet som allerede var etablert i Tyskland og Danmark.
 
I 1906 arbeidet han som prest i Kristiania Indremission (senere Oslo Indremisjon, i dag Kirkens Bymisjon i Oslo). 2. mars 1906 innkalte han til et møte hvor han sammen med ti andre interesserte stiftet den første Blå Kors-foreningen i Norge (Møllergata Blå Kors-forening).  Foreningen ble en av lokalforeningene som allerede fantes innen Kristiania Indremission.

Det første offisielle møtet ble holdt 26. august 1906, hvor 87 personer tegnet seg som medlemmer. 3. september samme år ble den første kvinneforeningen innenfor organisasjonen stiftet. De første «blåkorsstuene» kom i gang i 1907. Medlemstallet i Blå Kors vokste jevnt og trutt de første ti årene av organisasjonens historie. I 1915 var det  medlemmer på landsplan, med Ålesund blåkorsforening som den største med  medlemmer. To år senere hadde medlemstallet på landsplan nådd .

Et eget barnearbeid ble tidlig etablert i Blå Kors. I 1914 fantes 26 barneforeninger med til sammen  medlemmer. Tjue år senere var tallet på barneforeninger vokst til 314 med  medlemmer. Blå Kors' første speidertropp ble etablert i Bergen i 1918.

I 1924 ble Ole Steffensen Isene ansatt som den første generalsekretæren i Blå Kors. Han ble i stillingen fram til 1939.

Institusjoner 
I 1909 ble Blåkorshjemmet på Eina innviet. Dette ble Norges første kursted for alkoholikere. Året etter ble det første herberget med plass til 30 mann etablert i Oslo. Tilsvarende herberger ble gjennom de neste 24 år etablert i Kristiansand, Ålesund, Sandefjord, Drammen, Bergen, Horten, Tønsberg, Halden, Fredrikstad og Stavanger. I 1929 ble et herberge utelukkende for kvinner etablert i Oslo.

I 1949 ble Lolandsheimen i Øvrebø ved Kristiansand etablert og ble gitt offentlig godkjenning som kursted. I 1950 ble den første sosialsekretæren ansatt, og i perioden 1952–1958 ble det bygget ut mange tilsynshjem i Norge.

Skogliheimen på Askøy ved Bergen ble etablert som behandlingshjem i 1957.  Året etter kom Blå Kors' første klinikk i Storgata i Oslo (i dag Blå Kors Poliklinikk Oslo). Blå Kors Sosialhjem (i dag Blå Kors Haugaland A-senter) ble etablert i 1963 i Haugesund, og Håkøy Helseheim ble etablert i Tromsø i 1968.  Samme år fikk Blå Kors sitt første tilbud om videregående opplæring med etableringen av Hop yrkesskole på Askøy, i dag Hop videregående skole.

Organisasjon 
Blå Kors krevde tidligere at man avga et skriftlig avholdsløfte ved innmeldelse i organisasjonen. I 2008 ble vedtektene endret slik at medlemmer ikke lenger avkreves et avholdsløfte. Organisasjonen nøyer seg i dag med å anbefale avholdsstandpunktet.

Fra 2014 består organisasjonen Blå Kors Norge av tre divisjoner: Blå Kors Divisjon Behandling, Blå Kors Divisjon Opplæring og Blå Kors Divisjon Barn, Omsorg og Frivillighet. Blå Kors hovedkontor ligger i Storgata 38 i Oslo. Herfra administreres bl. a. arbeidsgrener som Blå Kors Barnas Stasjon, Blå Kors Kompasset og Blå Kors Steg for Steg.

Blå Kors i dag 
Ved siden av informasjonsarbeid og forebyggende arbeid driver Blå Kors Norge 54 diakonale virksomheter. Organisasjonen hadde pr desember 2019  medlemmer og  frivillige. Organisasjonen hadde  ansatte, de fleste ansatt i Blå Kors' institusjoner.

De største institusjonene er Blå Kors Borgestadklinikken (Skien), Blå Kors Lade Behandlingssenter (Trondheim), Blå Kors Haugaland A-senter (Haugesund), Blå Kors Poliklinikk (Oslo), Blå Kors Behandlingssenter Eina, Blå Kors Behandlingssenter Slemdal og  Blå Kors Loland Behandlingssenter (Vennesla). Organisasjonen driver ellers videregående skoler, arbeidstreningstiltak, botilbud og gatenære tiltak, arbeid for barn og pårørende, som Blå Kors Barnas Stasjon, Blå Kors Kompasset og Blå Kors Steg for Steg.

Frivillig arbeid drives i regi av de lokale Blå Kors-foreningene rundt om i landet. Det drives forebyggende tiltak for barn og unge, ferietilbud, kontaktsentre og kafeer som fanger opp dem som faller utenfor det offentlige hjelpeapparatet. 

Blå Kors er også en paraplyorganisasjon på rusfeltet for 16 organisasjonsmedlemmer (per januar 2021).

Referanser

Eksterne lenker
 
 

Norske ideelle organisasjoner
Norske avholdsorganisasjoner
Norske religiøse organisasjoner
Blå Kors
Organisasjoner etablert i 1906